悲歌行
作者：陸游
朝代：宋

paragraphs: 有口但可讀離騷，有手但可持蟹螯。
人生墮地各有命，窮達禍福隨所遭。
嗟予一世蹈謗藪，洶如八月秋江濤。
尊拳纔奮肋已碎，曹射箭盡弓未弢。
形尪骨悴吹可倒，摧拉未足稱雄豪。
一身百憂偶得活，殘年幸許歸蓬蒿。
時時照水輒自笑，霜顱雪頷不可薅。
脫身仕路棄衫笏，如病癬疥逢爬搔。
見事苦遲已莫悔，監戒尚可貽兒曹。
勉騎款段乘下澤，州縣豈必真徒勞。